text: Unge i Esbjerg frygter livsfarlig narko
  01 oktober 2013 kl. 10.18
  Unge i Esbjerg frygter, at de bliver forgiftet af en form for syre, som ukendte gerningsmænd hælder i deres drinks, når de går på diskotek eller værtshus.
  - Jeg var i byen med en veninde, pludselig og uden varsel blev jeg rigtig dårlig. Jeg var ikke kommet hjem, hvis min veninde ikke havde hjulpet mig, fortæller Marianne Meincke, 34 år.
  - Jeg plejer at kunne mærke, når jeg ikke kan drikke mere, men her var der absolut ingen advarsel. Skræmmende, tilføjer hun.
  Adskillige unge i Esbjerg udveksler lignende beretninger på Facebook. De er overbevist om, at de er blevet ofre for ukendte gerningsmænd, der i et ubevogtet øjeblik hælder en form for narko i deres drinks.
  
  Faldt om i bybus
  I september faldt to 23-årige i Kolding bevidstløse om i en bybus i Kolding, hvorefter de blev indlagt på et sygehus med ætsninger i halsen og maven. De havde indtaget en blanding af kaustisk soda, sprit og eddike. De forskellige stoffer, som de fleste husstande har stående, indgår i opskriften på såkaldt flydende ecstasy.
  Lokalpolitiet i Kolding sporede den kunstige narko til en 39-årig mand, der stadig havde en halv liter. Manden er sigtet for overtrædelse af narko-lovgivningen.
  Motivet til at hælde narko i folks drinks på værtshuse og diskoteker er kendt.
  - Gerningsmændene vil enten røve dem eller udnytte dem seksuelt, siger lederen af lokalpolitiet i Kolding, vicepolitiinspektør Verner Pedersen.
  Stofferne i den kunstige narko minder om afløbsrens, der kan ætse hul i spiserøret og mavesækken.
   - Her advarer unge i Esbjerg hinanden mod forgiftede drinks på Facebook.
  